TSC คาด Q3/59 ดีกว่า Q2 ทุ่มงบ 200 ลบ.ปรับปรุงเครื่องจักร
TSC คาด Q3/59 ดีกว่า Q2 ทุ่มงบ 200 ลบ.ปรับปรุงเครื่องจักร
9 มิ.ย. 2559

นายสริศ พัฒนะเมลือง กรรมการผู้จัดการ บริษัท ไทยสตีลเคเบิล จำกัด (มหาชน) หรือ TSC เปิดเผยว่า บริษัทคาดแนวโน้มผลการดำเนินงานงวดไตรมาส 3 สิ้นสุดเดือน มิ.ย.59 น่าจะปรับตัวดีขึ้นเมื่อเทียบกับงวดไตรมาส 2 จากการลดค่าใช้จ่ายภายในองค์กรทุกส่วน ทั้งการปรับลดจำนวนแรงงานคน มาเป็นระบบอัตโนมัติมากขึ้นซึ่งจะส่งผลดีต่อมาร์จิ้น
ด้านรายได้งวดปีนี้ (ต.ค.58-ก.ย.59) จะลดลงมาอยู่ที่ 2,600-2,700 ล้านบาท จากปีก่อนทำได้ 2,865.52 ล้านบาท เป็นผลมาจากอุตสหกรรมยานยนต์ที่ชะลอตัว โดยคาดปีนี้ไทยจะมียอดการผลิตรถยนต์อยู่ที่ระดับ 1.8-1.9 ล้านคัน จากระดับ 1.9 ล้านคันในปีก่อน ขณะที่บริษัทยังคงเน้นควบคุมค่าใช้จ่ายต่าง ๆ อย่างต่อเนื่อง เพื่อไม่ให้กระทบกับความสามารถการทำกำไร ทำให้คาดว่าจะสามารถรักษาอัตรากำไรสุทธิปีนี้เฉลี่ย 5% จาก 5.4% ในปีก่อน
รวมถึงปีนี้บริษัทตั้งงบลงทุนจำนวน 200 ล้านบาท เพื่อใช้ปรับปรุงเครื่องจักร และพัฒนาผลิตภัณฑ์ใหม่ ขณะที่ปัจจุบันมีอัตราการใช้กำลังการผลิตอยู่ที่ 80% สามารถรองรับการผลิตรถยนต์ได้ถึง 3 ล้านคัน จึงยังไม่มีความจำเป็นที่จะเพิ่มกำลังการผลิต
 